FI Euroopan unionin virallinen lehti L 247/1

KOMISSION DELEGOITU ASETUS (EU) N:o 885/2013,

annettu 15 päivänä toukokuuta 2013,

Euroopan parlamentin ja neuvoston direktiivin 2010/40/EU täydentämisestä kuorma-autojen ja hyötyajoneuvojen turvallisia ja valvottuja pysäköintipaikkoja koskevien tietopalvelujen tarjoamisen osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon tieliikenteen älykkäiden liikennejärjestelmien käyttöönoton sekä tieliikenteen ja muiden liikennemuotojen rajapintojen puitteista 7 päivänä heinäkuuta 2010 annetun Euroopan parlamentin ja neuvoston direktiivin 2010/40/EU (1) ja erityisesti sen 3 artiklan e alakohdan ja 6 artiklan 1 kohdan,

on kuullut Euroopan tietosuojavaltuutettua,

sekä katsoo seuraavaa:

(1) Direktiivin 2010/40/EU 3 artiklan e alakohdassa kuorma-autojen ja hyötyajoneuvojen turvallisia ja valvottuja pysäköintialueita koskevien tietopalvelujen tarjoaminen mainitaan ensisijaisena toimena.

(2) Direktiivin 2010/40/EU 6 artiklan 1 kohdan mukaan komissio vahvistaa yksityiskohtaiset määritykset, jotka tarvitaan yhteensopivuuden, yhteentoimivuuden ja jatkuvuuden varmistamiseksi älykkäiden liikennejärjestelmien (Intelligent Transport Systems, ITS) käyttöönotossa ja operatiivisessa käytössä turvallisia ja valvottuja pysäköintipaikkoja koskevien tietopalvelujen osalta. Tällä asetuksella pyritään tietopalvelujen käyttöönoton avulla optimoimaan pysäköintipaikkojen käyttö ja auttamaan kuljettajaa tai kuljetusyritystä tekemään päätöksen siitä, milloin ja missä pysäköidä.

(3) Neuvoston päätöslauselmassa (2) maantierahtiin kohdistuvien rikosten ehkäisemisestä ja torjumisesta ja turvallisten rekkaparkkien järjestämisestä korostetaan tarvetta parantaa kuorma-autonkuljettajien turvallisuutta ja suojaamista sekä pysäköintimahdollisuuksia.

(4) Pakolliset lepoajat ja tauot voivat vaikuttaa kuljettajien päätöksiin heidän valitessaan pysäköintipaikkaa. Tällä asetuksella pyritään tietopalvelujen käyttöönoton avulla optimoimaan pysäköintipaikkojen käyttö ja auttamaan kuljettajia tai kuljetusyrityksiä tekemään päätöksen siitä, milloin ja missä pysäköidä.

(5) Jotta palvelun yhteentoimivuus ja jatkuvuus koko unionissa voidaan varmistaa ja tietosuojavaatimukset ottaa täysimääräisesti huomioon, on tärkeää, että kaikissa jäsenvaltioissa luodaan yhdenmukaistettu ja saumaton lähestymistapa kuorma-autojen ja hyötyajoneuvojen turvallisia ja turvattuja pysäköintialueita koskevien tietopalvelujen tarjoamiseen eri puolilla unionia. Jäsenvaltiot voivat käyttää tähän pääasiassa eurooppalaisten ja/tai kansainvälisten standardointielinten ja/tai -järjestöjen laatimia olemassa olevia teknisiä ratkaisuja ja standardeja varmistaakseen palvelun yhteentoimivuuden ja jatkuvuuden EU:n laajuisesti siten, että tietosuojavaatimukset otetaan samalla täysimääräisesti huomioon.

(6) Turvallisuudesta ja mukavuudesta saatava tieto vaikuttaa kuljettajien päätökseen pysäköintialueen valinnasta. Opastusta voidaan antaa esittämällä tiedot pysäköintipaikan valvonnasta, turvallisuudesta ja palveluista.

(7) Jos tietyillä alueilla on jatkuvasti suurta kysyntää turvallisista ja valvotuista pysäköintipaikoista, kuorma-auton kuljettajat olisi epäasianmukaisen pysäköinnin välttämiseksi ohjattava täydeltä pysäköintialueelta prioriteettivyöhykkeellä sijaitsevalle toiselle pysäköintialueelle, jossa on vapaita turvallisia ja valvottuja paikkoja käytettävissä. Jäsenvaltioiden olisi määritettävä tätä varten ”prioriteettivyöhykkeet”.

(8) Jos turvallisten ja valvottujen pysäköintialueiden osoittamiseen käytetään staattisia opasteita, niiden olisi oltava 8 päivänä marraskuuta 1968 tehdyn Wienin yleissopimuksen mukaisia, jos jäsenvaltio on sopimuksen sopimuspuoli.

(9) Julkisen sektorin hallussa olevien tietojen uudelleenkäytöstä 17 päivänä marraskuuta 2003 annetussa Euroopan parlamentin ja neuvoston direktiivissä 2003/98/EY (3) vahvistetaan vähimmäissäännöt tällaisen tiedon uudelleenkäytöstä Euroopan unionissa. Se perustuu kahteen sisämarkkinoiden keskeiseen pilariin eli avoimuuteen ja kilpailun tasapuolisuuteen, ja siinä kannustetaan jäsenvaltioita menemään näitä vähimmäissääntöjä pitemmälle julkisen sektorin tiedon uudelleenkäytössä ja ottamaan käyttöön periaatteita, jotka mahdollistavat julkisen sektorin elinten hallussa olevien asiakirjojen, tai tämän asetuksen yhteydessä datan, laajan käytön. Joissakin tapauksissa datan uudelleenkäyttö tapahtuu ilman, että on sovittava luvasta. Muissa tapauksissa annetaan lupa, jossa asetetaan luvanhaltijalle uudelleenkäyttöä koskevia ehtoja ja määrätään muun muassa vastuista, tietojen asianmukaisesta käytöstä, tietosuojavaatimusten noudattamisesta, tietojen muuttumattomuudesta sekä lähteen mainitsemisesta. Kolmansien osapuolten teollis- ja tekijänoikeuksia ei rajoiteta.

(10) Käyttäjien antamalla palautteella tarkoitetaan tietoja, jotka saadaan pysäköintialueen käyttäjiltä henkilökohtaisten ja anonyymien neuvojen antamiseksi kuorma-autojen pysäköintialueen muille käyttäjille ja hallinnoijille. Näitä tietoja voidaan käyttää tietopalvelun laadunhallintatarkastuksessa sekä sen arvioinnissa. Palautteen anonymiteetti olisi taattava.

(11) Kun ITS-sovelluksia ja -palveluja otetaan käyttöön ja käytetään, niissä voidaan käsitellä henkilötietoja, joita olisi käsiteltävä noudattaen unionin lainsäädäntöä, erityisesti yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annettua Euroopan parlamentin ja neuvoston direktiiviä 95/46/EY (4) ja henkilötietojen käsittelystä ja yksityisyyden suojasta sähköisen viestinnän alalla 12 päivänä heinäkuuta 2002 annettua Euroopan parlamentin ja neuvoston direktiiviä 2002/58/EY (5). ITS-sovelluksiin olisi siksi sovellettava käyttötarkoitusrajoitetta ja datan minimointia koskevia periaatteita.

(12) Direktiivin 2010/40/EU 6 artiklan mukaisesti hyväksyttyjä määrityksiä noudattavien ITS-sovellusten ja -palvelujen käyttöönottoa ja käyttöä käsitellään unionin oikeuden, erityisesti tuotevastuuta koskevien jäsenvaltioiden lakien, asetusten ja hallinnollisten määräysten lähentämisestä 25 päivänä heinäkuuta 1985 annetun neuvoston direktiivin 85/374/ETY (6), ja asiaankuuluvan kansallisen lainsäädännön mukaisesti.

(13) Euroopan unionista tehdyn sopimuksen 5 artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen tämän tavoitteen saavuttamiseksi,

ON HYVÄKSYNYT TÄMÄN ASETUKSEN:

1 artikla

Kohde ja soveltamisala

Tässä asetuksessa vahvistetaan määritykset, jotka tarvitaan kuorma-autojen ja hyötyajoneuvojen turvallisia ja valvottuja pysäköintipaikkoja koskevien tietopalvelujen yhteensopivuuden, yhteentoimivuuden ja jatkuvuuden varmistamiseksi unionin tasolla direktiivin 2010/40/EU mukaisesti.

Sitä sovelletaan tietopalvelujen tarjoamiseen Euroopan laajuisessa tieverkossa (TERN).

2 artikla

Määritelmät

Tässä asetuksessa tarkoitetaan

1) ’turvallisella ja valvotulla pysäköintipaikalla’ kaupallisten käyttäjien pysäköintipaikkaa, jonka avulla he voivat välttää epäasianmukaisen pysäköinnin ja joka parantaa kuljettajien ja rahdin turvallisuutta;

2) ’käyttäjällä’ kuorma-auton tai hyötyajoneuvon kuljettajaa, ajojärjestelijää, kuljetusyritystä, liikennettä hallinnoivaa elintä tai muuta tahoa, kuten rahdin omistajia, vakuutusyhtiöitä, tieviranomaisia ja poliisivoimia. Niiden olisi saatava tiedot palveluntarjoajalta;

3) ’palveluntarjoajalla’ julkista tai yksityistä tahoa, joka tarjoaa tietopalvelua käyttäjille;

4) ’datalla’ kuorma-autojen pysäköintialueen hallinnoijan antamia tietoja, joissa kuvataan kyseistä kuorma-autojen pysäköintialuetta;

5) ’tiedolla’ kaikkea yhdistettyä, käsiteltyä ja/tai seulottua dataa, jota palveluntarjoaja tarjoaa käyttäjille eri kanavien kautta;

6) ’tietopalvelulla’ mitä tahansa palvelua, jossa annetaan sen käyttäjille ohjeita, joiden avulla käyttäjät voivat noudattaa pakollisia lepoaikoja ja taukoja, vähentää epäasianmukaista pysäköintiä ja optimoida pysäköintipaikkojen käytön;

7) ’käyttäjien antamalla palautteella’ tietoja, jotka saadaan pysäköintialueen käyttäjiltä henkilökohtaisten ja anonyymien neuvojen antamiseksi kuorma-autojen pysäköintialueen muille käyttäjille ja hallinnoijille;

8) ’dynaamisilla tiedoilla’ tietoja, jotka minä tahansa ajankohtana ilmoittavat pysäköintialueella käytettävissä olevan pysäköintikapasiteetin tai pysäköintialueen sen hetkisen tilanteen (vapaata/täynnä/suljettu);

9) ’staattisilla tiedoilla’ pysäköintialueen hallinnoijan antamia tietoja, jotka liittyvät pysäköintialueen kuvaukseen;

10) ’tietojen luotettavuudella’ tietopalvelun paikkansapitävyyttä todelliseen tilanteeseen verrattuna;

11) ’epäasianmukaisella pysäköinnillä’ raskaiden tavarankuljetusajoneuvojen pysäyttämistä tai pysäköimistä turvallisten ja valvottujen pysäköintipaikkojen ulkopuolelle moottoriteillä tai liikennekäytävillä, pientareilla tai täynnä olevilla pysäköintialueilla;

12) ’yhteyspisteellä’ digitaalista yhteyspistettä, jossa pysäköintipaikkoja koskevat tiedot kerätään, käsitellään ja annetaan jaeltaviksi. Näiden yhteyspisteiden avulla tietopalveluja voidaan tarjota rajojen yli;

13) ’prioriteettivyöhykkeellä’ kansallisten viranomaisten määrittämää tieosuutta, jossa yhdellä tai useammalla turvallisella ja valvotulla pysäköintialueella on paikkapula, jota voidaan lievittää tarjoamalla tietoja muusta samalla vyöhykkeellä käytettävissä olevasta pysäköintikapasiteetista.

3 artikla

Tietopalvelujen tarjontaa koskevat vaatimukset

1. Jäsenvaltioiden on nimettävä alueet, joilla liikenne- ja turvallisuusolosuhteet edellyttävät turvallisia ja valvottuja pysäköintipaikkoja koskevien tietopalvelujen tarjoamista.

Niiden on myös määriteltävä prioriteettivyöhykkeet, joilla tarjotaan dynaamisia tietoja.

2. Tietopalvelujen tarjoamisen on täytettävä 4–7 artiklassa asetetut vaatimukset.

4 artikla

Datan kerääminen

Julkiset tai yksityiset pysäköinnin hallinnoijat ja palveluntarjoajat keräävät ja asettavat saataville turvallisia ja valvottuja julkisia ja yksityisiä pysäköintialueita kuvaavaa dataa. Kerättävän datan on oltava helposti tarjottavaa, myös etätarjontana, millä tahansa asianmukaisella menetelmällä, jotta se olisi kaikkien pysäköintialueiden hallinnoijien etäluettavissa. Julkisten tai yksityisten hallinnoijien ja palveluntarjoajien on käytettävä DATEX II (7) -profiileja tai muita kansainvälisesti yhteensopivia muotoja tietopalvelun yhteentoimivuuden varmistamiseksi koko unionissa.

Kerättävät tiedot ovat seuraavat:

1. Staattiset tiedot, jotka liittyvät pysäköintialueisiin, mukaan lukien (soveltuvin osin): — pysäköintialueen tunnistetiedot (kuorma-autojen pysäköintialueen nimi ja osoite [enintään 200 merkkiä]), — pysäköintialueen sisäänpääsyn sijaintitiedot (leveys- ja pituusaste) [20 + 20 merkkiä], — päätien tunniste 1 / suunta [20 merkkiä / 20 merkkiä] päätien tunniste 2 / suunta [20 merkkiä / 20 merkkiä], jos samalle pysäköintialueelle pääsee kahdelta eri tieltä, — tarvittaessa ilmoitus liittymästä [enintään 100 merkkiä] / etäisyys päätieltä [integer 3] kilometreinä tai maileina, — kuorma-autoille vapaiden pysäköintipaikkojen kokonaismäärä [integer 3], — pysäköintipaikkojen hinta ja käytettävä valuutta [300 merkkiä].

2. Tiedot pysäköintialueen turvallisuudesta ja varustustasosta: — kuvaus pysäköintialueen valvonta-, turvallisuus- ja palveluvarustuksesta, myös kansallinen luokitus, jos sellainen on käytössä (500 merkkiä), — kylmäkuljetusajoneuvojen pysäköintipaikkojen lukumäärä [numeerinen, 4 merkkiä], — tiedot tavaraliikenteen erityisajoneuvoille tarkoitetuista erityislaitteista ja -palveluista [300 merkkiä]. Pysäköintialueen hallinnoijan yhteystiedot: — nimi ja sukunimi [enintään 100 merkkiä], — puhelinnumero [enintään 20 merkkiä], — sähköpostiosoite [enintään 50 merkkiä], — hallinnoijan suostumus yhteystietojen julkistamiseen [kyllä/ei].

3. Dynaamiset tiedot käytettävissä olevista pysäköintipaikoista, mukaan lukien se, onko pysäköintialue täynnä, suljettu tai montako vapaata paikkaa on käytettävissä.

5 artikla

Datan jakaminen ja vaihtaminen

1. Julkisten tai yksityisten hallinnoijien ja palveluntarjoajien on jaettava ja vaihdettava keskenään 4 artiklan 1 kohdassa tarkoitettua dataa. Tätä varten niiden on käytettävä DATEX II (CEN/TS 16157) -muotoa tai DATEX II -muodon kanssa yhteensopivaa koneluettavaa kansainvälistä muotoa. Datan on oltava syrjimättömällä tavalla kaikkien julkisten tai yksityisten tietopalvelujen tarjoajien ja/tai pysäköintialueen hallinnoijien saatavilla sen vaihtamista ja uudelleenkäyttöä varten direktiivissä 2003/98/EY määriteltyjen käyttöoikeuksien ja menettelyjen mukaisesti.

2. Staattiset tiedot on annettava saataville kansallisen tai kansainvälisen yhteyspisteen välityksellä.

3. Dynaamisten tietojen osalta jäsenvaltioiden (tai kansallisten viranomaisten) tehtävänä on perustaa ylläpidettäväkseen kansallinen tai kansainvälinen keskusyhteyspiste, joka käyttäjien etujen mukaisesti kokoaa yhteen kaikki sen alueella toimivat kuorma-autojen pysäköintialueen hallinnoijien ja/tai palveluntarjoajien erilliset yhteyspisteet.

4. Jäsenvaltiot voivat osallistua kansainväliseen yhteyspisteeseen antamalla dataa ja varmistamalla, että se täyttää laadullisesti 7 artiklassa säädetyt vaatimukset.

5. Julkisen tai yksityisen dynaamisen datan tarjonnasta, vaihdosta ja uudelleenkäytöstä perittävät maksut on julkisen sektorin hallussa olevien tietojen uudelleenkäytöstä annetun direktiivin mukaisesti pidettävä kohtuullisina.

6. Julkisten ja yksityisten pysäköintipaikan hallinnoijien ja/tai palveluntarjoajien on säännöllisesti lähetettävä keräämänsä staattinen data kansalliseen tai kansainväliseen yhteyspisteeseen soveltuvilla sähköisillä menetelmillä vähintään kerran vuodessa, kun kyse on 4 artiklan 1 kohdassa tarkoitetusta staattisesta datasta.

Dynaamisen datan osalta julkisten ja yksityisten hallinnoijien ja/tai palveluntarjoajien on päivitettävä 4 artiklan 3 kohdassa tarkoitetut tietonsa vähintään kerran 15 minuutissa.

6 artikla

Tietojen levittäminen

Palveluntarjoajien, jotka keräävät tietoa tietystä sijaintipaikasta, on tiedotettava

— vähintään kahdesta seuraavasta turvallisesta ja valvotusta pysäköintialueesta liikennekäytävän varrella noin 100 kilometrin säteellä,

— pysäköintipaikkojen saatavuudesta prioriteettivyöhykkeellä vähintään seuraavilla kahdella pysäköintialueella noin 100 kilometrin säteellä.

Tietojen levittämisessä on noudatettava Wienin yleissopimusta, jos jäsenvaltio on allekirjoittanut sen. Ajoneuvoihin asennettavien käyttöliittymien olisi oltava käyttäjäystävällisiä kuljettajan häiriintymisen ja väsymisen estämiseksi.

Pysäköintialueiden hallinnoijien ja/tai palveluntarjoajien on tiedotettava käyttäjille sopivaksi katsomallaan viestintävälineellä kaikista uusista turvallista ja valvottua pysäköintiä koskevista tietopalveluista.

7 artikla

Laadunhallinta

Julkisten ja yksityisten pysäköintialueiden hallinnoijien on ilmoitettava välittömästi kansalliselle tai kansainväliselle yhteyspisteelle sekä kansallisille viranomaisille kaikista pysäköintialueen tilannetta koskevista muutoksista, sulkeminen mukaan luettuna.

Julkisten ja yksityisten pysäköintialueiden hallinnoijien on varmistettava kutakin uutta prioriteettivyöhykettä koskevien tietojen luotettavuus. Tätä tarkoitusta varten niiden on tarkastettava säännöllisesti läsnäolo- ja liiketunnistimet ja muun muassa mitattava ero ilmoitetun tilanteen ja paikkojen todellisen saatavuuden välillä. Nämä tiedot on arvioitava 8 artiklan mukaisesti.

8 artikla

Vaatimusten täyttymisen arvioiminen

1. Jäsenvaltioiden on nimettävä kansallinen elin, jolla on toimivalta arvioida, täyttävätkö palveluntarjoajat, pysäköintialueiden hallinnoijat ja tienpitäjät 4–7 artiklassa asetetut vaatimukset. Kyseisen elimen on oltava puolueeton ja riippumaton suhteessa mainittuihin tahoihin.

Useampi jäsenvaltio voi nimetä yhteisen alueellisen elimen, jolla on toimivalta arvioida näiden vaatimusten täyttymistä niiden alueilla.

Jäsenvaltioiden on annettava nimetyt elimet tiedoksi komissiolle.

2. Kaikkien palvelujentarjoajien on annettava nimetyille elimille vakuutus siitä, että ne täyttävät 4–7 artiklassa asetetut vaatimukset.

Vakuutuksessa on oltava seuraavat osatekijät:

a) kuorma-autojen ja hyötyajoneuvojen turvallisista ja valvotuista pysäköintipaikoista 4 artiklan nojalla kerätty data, tietopalveluun kirjattujen pysäköintipaikkojen prosenttiosuus mukaan luettuna;

b) menetelmä, jolla tietopalvelut tarjotaan käyttäjille;

c) turvallisia ja valvottuja pysäköintipaikkoja koskevien dynaamisten tietojen kattavuus;

d) tarjotun tiedon laatu ja saatavuus, yhteyspiste tietoonpääsyä varten ja muoto, jossa kyseiset tiedot tarjotaan.

3. Nimettyjen elinten on tarkastettava satunnaisesti useampien julkisten ja yksityisten palveluntarjoajien ja pysäköintialueiden hallinnoijien vakuutusten oikeellisuus ja pyydettävä niitä osoittamaan 4–7 artiklassa asetettujen vaatimusten täyttyminen.

Palvelun laatua voidaan arvioida myös käyttäjiltä saatujen huomioiden pohjalta.

Nimettyjen kansallisten elinten on vuosittain raportoitava kansallisille viranomaisille niille annetuista vakuutuksista ja satunnaistarkastusten tuloksista.

9 artikla

Seuranta

1. Jäsenvaltioiden on ilmoitettava viimeistään 12 kuukauden kuluttua tämän asetuksen voimaantulosta komissiolle seuraavat tiedot:

a) kansalliset elimet, jotka on nimetty arvioimaan 4–7 artiklassa asetettujen vaatimusten täyttymistä;

b) tarvittaessa kansallisen yhteyspisteen kuvaus.

2. Viimeistään 12 kuukauden kuluttua tämän asetuksen voimaantulosta ja sen jälkeen joka kalenterivuosi jäsenvaltioiden on toimitettava komissiolle seuraavat tiedot:

a) eri pysäköintialueiden ja -paikkojen lukumäärä niiden alueella;

b) tietopalveluun kirjattujen pysäköintipaikkojen prosenttiosuus;

c) niiden pysäköintialueiden prosenttiosuus, joiden osalta tarjotaan komissiolle dynaamiset tiedot pysäköintipaikkojen saatavuudesta, sekä prioriteettivyöhykkeet.

10 artikla

Voimaantulo ja soveltaminen

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tätä asetusta sovelletaan

— 1 päivästä lokakuuta 2015 tämän asetuksen voimaantulopäivänä jo käytössä olevien palvelujen tarjoamiseen,

— 1 päivästä lokakuuta 2013 tämän asetuksen voimaantulopäivän jälkeen käyttöön otettavien palvelujen tarjoamiseen.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 15 päivänä toukokuuta 2013. Komission puolesta Puheenjohtaja José Manuel BARROSO

(1) EUVL L 207, 6.8.2010, s. 1.

(2) SN 15504/10, 27.10.2010.

(3) EUVL L 345, 31.12.2003, s. 90.

(4) EYVL L 281, 23.11.1995, s. 31.

(5) EYVL L 201, 31.7.2002, s. 37.

(6) EYVL L 210, 7.8.1985, s. 29.

(7) CEN/TS 16157.